
Artikel 1: Navn og hjemsted
§ 1 – Navn og hjemsted
Stk. 1 - Organisationens navn er Studenterrådet ved Roskilde Universitet (forkortet SR eller SR-RUC).
Stk. 2 - Organisationen har hjemsted på Roskilde Universitet i Roskilde Kommune.
Artikel 2: Formål
§ 2 – Formål
Stk. 1 - Studenterrådet er organisationen for de studerende på RUC. Studenterrådet har til formål at varetage de studerendes studentersociale, studenterfaglige og studenterpolitiske interesser.
Stk. 2 - Studenterrådet er en ikke-religiøs organisation.
Stk. 3 - Studenterrådet er uafhængigt af
partipolitiske interesser.

Artikel 3: Medlemskab
§ 3 - Medlemsrettigheder
Stk. 1 - Alle studerende på Roskilde Universitet har medlemsrettigheder i Studenterrådet. 
Stk. 2 - Alle studerende har stemme og taleret til Studenterrådets generalforsamling.
§ 4 – Kollektivt medlemskab
Stk. 1 - Som kollektive medlemmer kan optages demokratiske studenterorganisationer på RUC med studentersociale, studenterfaglige eller studenterpolitiske formål.
Stk. 2 - Medlemsorganisationer optages på generalforsamlingen med almindeligt flertal.
Stk. 3 - Organisationer som opfylder kriterierne for et fagråd jf. §13 stk. 9, der skriftligt til Studenterrådets bestyrelse ytrer ønske herom, kan på ethvert givent tidspunkt optages som medlemsorganisation.
Stk. 4 Medlemsorganisationer, der skriftligt til Studenterrådets forpersonskab ytrer ønsker herom, kan uden yderligere varsel udmelde sig af Studenterrådet.
Artikel 4: Organisationens myndigheder
§ 5 – Struktur
Stk. 1 - Studenterrådets besluttende myndigheder er herunder nævnt i prioriteret rækkefølge:
1. Generalforsamlingen
2. Bestyrelsen
3. Forretningsudvalget
4. Forpersonskabet
Artikel 5: Generalforsamlingen
§ 6 – Generalforsamlingens formål
Stk. 1 - Studenterrådets generalforsamling afholdes i 4. kvartal. Generalforsamlingen er Studenterrådets øverste myndighed og fungerer som retningsgivende for organisationens studenterpolitiske, studenterfaglige og studentersociale arbejde.
§ 7 – Dagsorden

Stk. 1 - Generalforsamlingen fastsætter selv sin
egen dagsorden. Dagsordenen skal som minimum
indeholde følgende punkter

1. Åbning, herunder valg af dirigent(er) og referent(er) samt fastsættelse af l generalforsamlingens dagsorden og forretningsorden.

2.  Bestyrelsens beretning

a. Studenter-faglig redegørelse
b. Studenter-politisk redegørelse
c. Studenter-social redegørelse
d. Økonomisk redegørelse
e. Organisatorisk redegørelse
3. Indkomne ændringsforslag til:
            a. Vedtægt
            b. Uddannelsespolitiske principper
4. Behandling af arbejdsplan.
5. Studenterrådets uddannelsespolitiske principper.
6. Valg af forperson og næstforperson(er).
7. Valg af menige bestyrelsesmedlemmer og suppleanter.
8. Valg af kritisk revision.
9. Valg af lovudvalg.
10. Evt.
Stk. 2 - Studenterrådets uddannelsespolitiske principper udgør de grundlæggende idéer, Studenterrådet skal arbejde ud fra.
Stk. 3 - Arbejdsplanen indeholder de konkrete aktiviteter, Studenterrådet som minimum skal arbejde med det kommende år.
Stk. 4 - Andre indkomne forslag, er gyldige frem til næstkommende ordinære generalforsamling.
De til enhver tid vedtagne uddannelsespolitiske principper og arbejdsplan har prioritet over andre vedtagne forslag.
§ 8 – Indkaldelse
Stk. 1 - Bestyrelsen skal overfor de studerende på RUC varsle generalforsamlingen senest seks uger før afholdelse med angivelse af foreløbig dagsorden og tidspunkt, samt en oversigt over tidsfrister for opstilling og indsendelse af forslag
Stk. 2 - Opstillingsgrundlag til forperson og næstforpersoner samt forslag til ændringer af vedtægterne, uddannelsespolitiske principper og indkomne forslag skal være Studenterrådets forpersonskab i hænde senest tre uger før generalforsamlingens afholdelse.
Stk 3 - Bestyrelsen udsender til alle medlemmer forslag til dagsorden med tidsplan, frister for opstillinger og ændringsforslag, forslag til forretningsorden, skriftlige beretninger, forslag til arbejdsplan og opstillinger samt indkomne forslag mindst to uger før mødets afholdelse.
§ 9 – Stemmeret
Stk. 1 - Alle studerende på RUC kan deltage på generalforsamlingen med fuld stemme- og taleret.
Stk. 2 - Gæster kan af generalforsamlingen tildeles taleret.
Stk. 3 - Alle stemmer er personlige, og kan kun afgives ved fremmøde.
§ 10 – Beslutningsdygtighed
Stk. 1 Generalforsamlingen er beslutningsdygtig, når generalforsamlingen er rettidigt indkaldt jf. § 8.
§ 11 – Afstemning
Stk. 1 - For vedtagelse af forslag kræves flere stemmer for end imod, medmindre andet er anført i disse vedtægter. I tilfælde af stemmelighed gentages afstemningen, og hvis der også denne gang er stemmelighed, bortfalder forslaget.
Stk. 2 - Ved valg, hvor mere end én post skal besættes, må der på hver stemmeseddel stemmes på et antal kandidater, som ligger mellem nul og nærmeste hele tal over halvdelen af det antal poster, som skal besættes. Valgt er de kandidater, som opnår flest stemmer. Ved valg til Studenterrådets bestyrelse, hvor der ikke er opstillet flere kandidater, end der er poster, udskrives tillidsvalg. Kandidater, der ikke vises tillid af mere end 50 % af de indleverede stemmer ved denne afstemning, opnår ikke valg.
Stk. 3 - Ved valg, hvor netop én post skal besættes, må der på hver stemmeseddel højest støttes én kandidat. Valg forløber således:
1. Er kun én kandidat opstillet udskrives tillidsafstemning. I så fald er kandidaten valgt, hvis mere end 50 % af de indleverede stemmesedler viser tillid.
2. Er der flere end to kandidater, og opnår ingen støtte fra over halvdelen af de indleverede stemmesedler, går de to kandidater med flest støtter videre til en anden runde. En kandidat er valgt, når denne i en runde har modtaget støtte fra mere end halvdelen af de indleverede stemmesedler. Opnår ingen i første eller en evt. anden runde støtte fra mere end halvdelen af de indleverede stemmesedler vælges den med flest stemmer i anden runde.
Stk. 4 - Ved valg til Studenterrådets forpersonskab afholdes først tillidsvalg for alle opstillede kandidater. Kandidater der ikke vises tillid af mere end 50 % af stemmerne ved denne afstemning fjernes fra listen over opstillede kandidater. Herefter foretages valg efter proceduren i stk. 3. 
Stk. 5 - Ved stemmelighed ved personvalg trækkes lod. Lodtrækningen foregår offentligt.
Stk. 6 - Alle personafstemninger foregår skriftligt. Andre afstemninger foregår som udgangspunkt ved håndsoprækning, men kan foretages skriftligt hvis to eller flere af de stemmeberettigede ønsker det.
§ 12 – Ekstraordinær generalforsamling
Stk. 1 - En ekstraordinær generalforsamling kan begæres af et flertal i bestyrelsen eller et enigt forpersonskab.
Stk. 2 - Den ekstraordinære generalforsamling indkaldes af bestyrelsen med mindst tre ugers varsel og afholdes senest seks uger efter begæringen. Indkaldelse til ekstraordinær generalforsamling har opsættende virkning på beslutninger, som vedrører generalforsamlingens beslutningstema.
Artikel 6: Bestyrelse og forpersonskab
§ 13 – Sammensætning
Stk. 1 - Studenterrådets bestyrelse er sammensat
af:
1. En forperson valgt af generalforsamlingen.
2. En til to næstforpersoner valgt af generalforsamlingen.
3. Ti menige medlemmer fordelt således:
i) Én repræsentant for ét fagråd inden for hvert af RUC’s hovedområder.
ii) Yderligere medlemmer vælges af generalforsamlingen
4. Studenterrådets medlemmer af RUC’s bestyrelse.
5. Studenterrådets øvrige repræsentanter i Akademisk Råd indgår i bestyrelsen.
Stk. 2 - Valg af forperson, de to næstforpersoner og øvrige bestyrelsesmedlemmer sker ved fire
adskilte afstemninger, i nævnte rækkefølge

Stk. 3 - Generalforsamlingen vælger op til 4
suppleanter til bestyrelsen. Suppleanterne vælges
ved bestyrelsesvalget og er valgt ind i den
rækkefølge de har fået flest stemmer.
Suppleanterne træder til i tilfælde af
bestyrelsesmedlemmers forfald eller orlov.

Stk. 4 - I tilfælde af forpersonens afgang
konstituerer bestyrelsen en af de to næstforpersoner til at overtage pladsen som
forperson, og konstituerer en ny næstforperson fra
sin midte.

Stk. 5 - I tilfælde af en næstforpersons afgang
konstituerer bestyrelsen en ny næstforperson fra
sin midte.

Stk. 6 - Hvert medlem af bestyrelsen kan kun bære
ét mandat.

Stk. 7 - Repræsentanter fra hovedområderne
udpeges af fagrådene. Såfremt flere fagråd fra
samme hovedområde indstiller kandidater tilbestyrelsesposten, vælges denne af generalforsamlingen. Skulle et hovedområde ikke være repræsenteret af fagrådene, suppleres der med ét menigt medlem valgt på Studenterrådets generalforsamling. Udpegningen skal være Studenterrådets forpersonskab i hænde senest kl. 12:00 dagen før generalforsamlingens start, medmindre andet er aftale med den siddende bestyrelse.
Stk. 8 - I tilfælde af en fagrådsrepræsentants afgang skal fagrådet udpege en ny repræsentant inden afholdelsen af Studenterrådets efterfølgende bestyrelsesmøde, dog skal fagrådet have minimum én uge til dette. Hvis fagrådet ikke udpeger en repræsentant, tiltræder førstesuppleanten valgt på Studenterrådets generalforsamling. Et fagråd skal opfylde følgende kriterier:
1. Fagrådet har samme eller lignende demokratiske principper som Studenterrådet.
2. Fagrådet modstrider ikke Studenterrådets vedtægter.
3. Fagrådet har minimum til formål at varetage de studerendes studenterfaglige interesser.
4. Fagrådet har tydelig tilknytning til det fag eller institut hvor det har hjemsted.
§ 14 – Bestyrelsens formål
Stk. 1 -Bestyrelsen er Studenterrådets højeste myndighed mellem generalforsamlingerne og har til opgave at koordinere Studenterrådets aktiviteter. Bestyrelsens primære formål er at
varetage Studenterrådets økonomiske, politiske og strategiske ledelse.
Stk. 2 - Bestyrelsens møder er åbne for alle studerende på RUC. Dog kan bestyrelsen vælge at lukke punkter på dagsordenen i særlige tilfælde, herunder personsager. Beslutning om at lukke et punkt kan kun tages af et flertal på mindst 2/3 af de stemmeberettigede bestyrelsesmedlemmer. 
Bestyrelsens observatører har deltage- og taleret under lukkede punkter. Såfremt et lukket punkt omhandler personsager, har personer, hvem punktet omhandler, deltage - og taleret under punktet.
Stk. 3 - Bestyrelsen vedtager på sit konstituerende møde umiddelbart efter generalforsamlingen en forretningsorden for bestyrelsen, der rammesætter bestyrelsens møder.
§ 15 – Beslutninger
Stk. 1 - Bestyrelsen træffer beslutninger ved almindeligt flertal, undtagen i tilfælde hvor andet er defineret i vedtægterne.
Stk. 2 - I tilfælde af stemmelighed i bestyrelsen gentages afstemningen, og hvis der også denne gang er stemmelighed, bortfalder forslaget. 
§ 16 – Tiltrædelse
Stk. 1 - Bestyrelsesmedlemmer valgt på den ordinære generalforsamling tiltræder førstkommende 1. februar efter generalforsamlingen.
Stk. 2 - Bestyrelsesmedlemmer valgt på en ekstraordinær generalforsamling tiltræder straks efter valget.
§ 17 – Udvalg
Stk. 1 - Bestyrelsen kan nedsætte midlertidige eller faste udvalg til at varetage specifikke arbejdsområder, og uddelegere kompetence til disse.
Stk. 2 - I hvert udvalg nedsat af bestyrelsen sidder et bestyrelsesmedlem eller en bestyrelsessuppleant. Vedkommende har til opgave at sikre kontakten mellem bestyrelsen og udvalget.
Stk. 3 - Bestyrelsen er forpligtet til at nedsætte udvalg til at varetage Studenterrådets fire hovedaktivitets- områder: Det landspolitiske, det universitetspolitiske, det studenterfaglige og det studentersociale.
§ 18 – Forretningsudvalget 
Stk. 1 - Forretningsudvalget består af syv personer, inklusiv forpersonsskabet. Én af de øvrige pladser reserveres til koordinatoren for Universitetspolitisk Udvalg og de resterende pladser vælges af og fra bestyrelsen.
Stk. 2 - Forretningsudvalget varetager koordineringen af politiske og strategiske sager imellem bestyrelsesmøderne.
Stk. 3 - Ved det konstituerende bestyrelsesmøde, umiddelbart efter generalforsamlingen, vælges resterende pladser i forretningsudvalget, som hverken besættes af forpersonskabet eller koordinatoren for Universitetspolitisk Udvalg, af og fra bestyrelsen. 
§ 19 – Forpersonskabet
Stk. 1 - Forpersonskabet består af Studenterrådets forperson samt op til 2 næstforpersoner. 
Stk. 2 - Forpersonen kan i stedet for forperson vælge at kaldes for formand eller forkvinde. Dette gælder ligeledes næstforpersonerne.
Stk. 3 - Forpersonskabet har til opgave at varetage Studenterrådets daglige drift mellem bestyrelsesmøderne. Bestyrelsen fastlægger nærmere forpersonskabets kompetence mellem bestyrelsesmøder.
Artikel 7: Opstilling af kandidater til universitetsvalget
§ 20 – Opstilling af kandidater
Stk. 1 - Studenterrådet opstiller mindst én liste af studerende ved valget til Roskilde Universitets øverste organer: Bestyrelsen og Akademisk Råd.
Stk. 2 - Alle studerende på RUC kan stille op til valg til tillidsposter og udpegninger eksternt og internt i Studenterrådet.
Stk. 3 - Lokalt opstillede lister til styrende organer på RUC, kan bruge Studenterrådets navn hvis dette bliver godkendt af Studenterrådets bestyrelse.
§ 21 – Organisering af kandidater
Stk. 1 - Studenterrådets repræsentanter i Akademisk Råd og Universitetsbestyrelsen og Studenterrådets forpersonskab konstituerer sig ved overgangen til en ny valgperiode i Universitetspolitisk Udvalg.
Stk. 2 - Universitetspolitisk Udvalg vælger blandt repræsentanterne i Akademisk Råd en person som fungerer som koordinator for gruppen af repræsentanter i Akademisk Råd og Universitetspolitisk Udvalg. Denne koordinator indgår i Studenterrådets bestyrelse og er, såfremt denne ønsker, født medlem af forretningsudvalget (jf. §§ 13 og 18).
Stk. 3- Universitetspolitisk Udvalg er et udvalg under Studenterrådets bestyrelse jf. § 17.
Stk. 4 - Personer, som er valgt på organisationens lister eller bestrider tillidsposter for organisationen, skal holde Studenterrådet orienteret om arbejdet. Repræsentanter er forpligtede til at følge beslutningerne fra Studenterrådets bestyrelse.
Artikel 8: Tegningsret og Økonomi
§ 22 – Tegningsret og prokura
Stk. 1 - Studenterrådet tegnes af forpersonskabet, og forpersonskabet kan meddele prokura og har mulighed for at uddele fuldmagt til enkeltstående personer.
§23 Økonomiske forretningsgange.
Stk. 1 - Studenterrådet bestyrelse fastsætter på det konstituerende bestyrelsesmøde organisationens økonomiske forretningsgange.
§ 24 – Regnskabsår
Stk. 1 - Studenterrådets regnskabsår følger kalenderåret.
§ 25 – Regnskab og revision 
Stk. 1 - Regnskabet behandles af en statsautoriseret revisor. Den statsautoriserede revisor kan kun ansættes og afskediges af bestyrelsen.
Stk. 2 - Regnskabet kommenteres af de på den foregående generalforsamling valgte kritiske revisorer.
Stk. 3 - Studenterrådets bestyrelse behandler det reviderede regnskab med kommentarer fra kritisk revision så snart det foreligger, dog senest i 2. kvartal.
Stk. 4 - Regnskabet og referatet af bestyrelsens behandling offentliggøres snarest muligt efter behandlingen.
Stk. 5 - 10 personer, der er stemmeberettigede til generalforsamlingen, kan, efter bestyrelsen har behandlet regnskabet, ved skriftlig henvendelse til Studenterrådets forpersonskab begære en ekstraordinær generalforsamling med henblik på at behandle regnskabet. Den ekstraordinære generalforsamling indkaldes herefter i henhold til § 12 stk. 2, og skal som minimum have punktet “Godkendelse af regnskab” på dagsordenen.
Stk. 6 - Hvis regnskabet forkastes på den ekstraordinære generalforsamling, indkaldes straks til endnu en ekstraordinær generalforsamling der som minimum har valg af forpersonskab og bestyrelse på dagsordenen.
Artikel 9: Kritisk revision og lovudvalg
§ 26 – Kritisk revisions ansvarsområde
Stk. 1 - Den kritiske revision kommenterer det reviderede regnskab så snart det foreligger.
§ 27 – Valg af kritisk revision
Stk. 1 - Generalforsamlingen vælger to kritiske revisorer.
Stk. 2 - De på den ordinære generalforsamling valgte kritiske revisorer tiltræder førstkommende 1. februar efter generalforsamlingen.
§ 28 – Lovudvalg
Stk. 1 - Generalforsamlingen vælger Studenterrådets lovudvalg, som består af tre personer.
Stk. 2 - Lovudvalgets medlemmer kan ikke samtidig være medlem af Studenterrådets bestyrelse eller sidde indvalgt i Akademisk Råd eller Universitetsbestyrelsen for Studenterrådet
Stk. 3 - Lovudvalget rådgiver Studenterrådets bestyrelse og forpersonskab ved tvivl om tolkning af foreningens vedtægter og forretningsordener. Lovudvalget rådgiver i øvrigt generalforsamlingen i forhold til konsekvenserne af evt. ændringsforslag til vedtægter.
Stk. 4 - Lovudvalget arbejder apolitisk og uden indstillings- eller forkastningsret. Stk. 5 - Alle studerende på RUC kan rette henvendelse til Lovudvalget i tvivlsspørgsmål omkring Studenterrådets vedtægter og forretningsorden.
Stk. 6 - Det på den ordinære generalforsamling valgte lovudvalg tiltræder førstkommende 1. februar efter generalforsamlingen.
Artikel 10: Opløsning
§ 29 – Procedure
Stk. 1 - Forslag om opløsning af Studenterrådet skal behandles af to på hinanden følgende, rettidigt indkaldte generalforsamlinger med minimum 3 måneders mellemrum. Forslag om opløsning af Studenterrådet er kun vedtaget, når der på begge generalforsamlinger er opnået 4/5 majoritet blandt de fremmødte stemmeberettigede.
§ 30 – Økonomiske anordninger 
Stk. 1 Ved Studenterrådets opløsning oprettes ”Studenterrådets fond for studenteraktiviteter”. 
Stk. 2 - Administrationen af fonden overgives til en bestyrelse bestående af tre af generalforsamlingen valgte personer samtidig med at et sæt vedtægter for fonden i overensstemmelse med gældende lov vedtages.
Stk. 3 - Fondens formue skal anvendes til at skabe nye studenterstyrede politiske, faglige eller sociale aktiviteter på RUC i tråd med disse vedtægters formålsparagraf jf.§ 2.
Stk. 4 - Hvis fondens formue ikke er opbrugt efter fem år, tilfalder den resterende formue Danske Studerendes Fællesråd.

Artikel 11: Fortolkninger og ændringer
§ 31 – Ændring af vedtægter
Stk. 1 - Ændringsforslag til disse vedtægter skal vedtages af 2/3 af de stemmeberettigede på generalforsamlingen.
Stk. 2- Vedtagelse af ændring af § 28, § 29 og/eller § 30 kræver dog 4/5 flertal blandt de fremmødte, på to på hinanden følgende generalforsamlinger
Stk. 3- Ændringer af vedtægterne træder i kraft ved generalforsamlingens afslutning.
§ 32 – Offentliggørelse
Stk. 1 - Vedtægterne offentliggøres indenfor 2 uger efter generalforsamlingen på Studenterrådets hjemmeside
Stk. 2 - Vedtægterne forsynes med en engelsk oversættelse ved offentliggørelse.
§ 33 – Dispensation 
Stk. 1 - Dispensationer fra disse vedtægter kan kun vedtages på en generalforsamling, med 2/3 flertal blandt stemmerne. Dog kan der ikke dispenseres fra §§ 22-31.
Artikel 12: Ikrafttrædelse
§ 34 – Ikrafttrædelse
Stk. 1 - Vedtægterne træder i kraft umiddelbart efter vedtagelse på generalforsamlingen.

